En asylansøger fra asylcentret i Ranum brød natten til søndag ind hos en familie og forulempede en 14-årig pige.

En familie i Ranum blev natten til søndag udsat for en ubehagelig oplevelse. En beboer på asylcentret i byen brød ind hos familien og gik op på den 14-årige datters værelse. - Min datter vågner ved, at manden nusser hende på benet og prøver at kysse hende, fortæller Majbrit Nielsen. Det lykkedes den 14-årige pige at skræmme manden ud af værelset, men blev stående og kiggede på hende gennem en sprække ved døren. Pigen tog sin dyne omkring sig og løb skrigende hen mod manden. - Det fik ham til at flygte ned ad trappen og ud af hoveddøren, som han var kommet ind af. Her blev han stående og sagde "vi ses" til min datter inden han løb rundt om hjørnet og igennem gyden indtil asylcentret, siger Majbrit Nielsen. Familien tog kontakt til politiet, som uden held prøvede at finde manden. Senere har asylcentret ud fra vidneudsagn fundet frem til den formodede gerningsmand. Han er efterfølgende blevet sendt til et asylcenter i Herning og derfra videre til Sandholmlejren. - Vi har handlet hurtigt og fået manden sendt videre. Det sker af hensyn til ofrenes retsfølelse. De skal ikke bo ved siden af gerningsmanden, siger Torben Gregersen, centerchef på Asylcenter Vesthimmerland. Mandag morgen har Majbrit Nielsen meldt episoden til lokalpolitiet i Løgstør. De undersøger nu episoden, som fandt sted søndag morgen omkring klokken 04.15, men ønsker ikke at kommentere sagen.